text: Seks et halvt år og udvist for evigt
  28 september 2016 kl. 15.21
  Toneangivende bandemedlem dømt for 13 ud af 15 forbrydelser.
  Fængsel i seks og et halvt år og derefter udvisning af Danmark for evigt. Sådan lød dommen onsdag til en 26-årig statsløs palæstinenser ved retten i Kolding .
  Manden, der er født i Danmark, er et toneangivende medlem af en tidligere lokal bande, Bosperusgruppen, som holdt til i Fredericia.
  Han var tiltalt for 15 kriminelle forhold, bl.a. brandstiftelse, besiddelse af 900 gram hash, videreoverdragelse af 65 kg. hash, flere tilfælde af grov vold, hærværk, trusler mod et vidne og planlægning af et brandattentat. Sagerne er begået fra 2009-15. Det oplyser Sydøstjyllands Politi i en pressemeddelelse.
  I retten idømte et nævningeting manden skyldig i 13 af i alt 15 forhold. Han nægtede sig skyldig i de fleste af forholdene.
  Sagen er blevet efterforsket af Task Force Vest under Sydøstjyllands Politi.
  